text: Vejen EH lukker og slukker
  27 februar 2014 kl. 09.01
  Redningsplanen for Vejen EH er slået fejl. Der er ikke penge til løn til spillere og andre ansatte spillere i morgen.
  Det vil betyde, at kampen onsdag aften mod København Håndbold blev den sidste for Vejen-klubben, der så slutter med en sejr på 25-22.
  - Vi kan ikke se nogen anden udvej end lukning. Vi havde indtil i går tro på, at vores redningsplan ville lykkes. Desværre trak flere deres tilsagn om støtte om tilbage, så håbet er slukket, hvad vi nu er i gang med at meddele spillere og omverdenen, siger Henrik Schmidt-Ebbesen, direktør for Vejen EH, til TV SYD.
  Formelt lever klubben indtil en kreditor begærer klubben konkurs.
  Ved månedsskiftet januar-februar var Vejen EH også i store akutte økonomiske problemer - og holdt sig i live med håbet om, at en redningsplan kunne skabes i løbet af februar.
  En del af planen var, at finde nye sponsorer og penge i Billund, hvad også skulle afspejles i et nyt navn Vejen-Billund EH. Interessen for det var der - men ingen ville i den sidste ende lægge penge på bordet.
  Nu kan kun en mand med en meget stor papkasse med penge redde Vejen EH - og det tror bestyrelsen ikke selv på længere.
  Tidligere optrådte holdet i KIF Kolding-regi, men rykkede i 2005 til Vejen og blev udskilt som et selvstændigt selskab i foråret 2011.
  Vejen EH ligger nummer syv i Dame Håndbold Ligaen og er dermed blot en enkelt plads fra slutspillet.
  Klubben vandt bronze i 2010, hvor det også blev til en plads i finalen i den europæiske Cup Winners Cup.
  